Jessica Jones (3ος κύκλος)

Ο τρίτος και τελευταίος κύκλος της αμερικανικής διαδικτυακής τηλεοπτικής σειράς *[[Jessica Jones (τηλεοπτική σειρά)|Jessica Jones]]*, η οποία βασίζεται στον ομώνυμο χαρακτήρα των Marvel Comics, ακολουθεί την Τζόουνς, η οποία συμμαχεί με την Τρις Γουόκερ, στην προσπάθειά τους να σταματήσουν έναν πολύ έξυπνο ψυχοπαθή, μέχρι τη στιγμή που μια ολέθρια απώλεια αποκαλύπτει συγκρουόμενα ιδανικά που φέρνουν τη μια απέναντι στην άλλη. Τα γεγονότα διαδραματίζονται μέσα στο κινηματογραφικό σύμπαν της Marvel (MCU), αποτελώντας μία συνοχή με ταινίες και άλλες τηλεοπτικές σειρές του franchise. Η παραγωγή του τρίτου κύκλου έγινε από τη Marvel Television σε συνεργασία με τα ABC Studios και την εταιρία παραγωγής Tall Girls Productions. Επικεφαλής του τρίτου κύκλου ήταν οι Μελίσα Ρόζενμπεργκ και Σκοτ Ρέινολντς.

Η Κρίστεν Ρίτερ επιστρέφει και πάλι στον πρωταγωνιστικό ρόλο ως Τζόουνς, με τους Ρέιτσελ Τέιλορ ως Τρις Γουόκερ, Έκα Ντάρβιλ ως Μάλκολμ Ντουκάς και Κάρι-Αν Μος ως Τζέρι Χόγκαρθ, επίσης να επιστρέφουν και να επαναλαμβάνουν τους ρόλους τους από τους προηγούμενους κύκλους. Το βασικό καστ του τρίτου κύκλου συμπληρώνουν οι Μπέντζαμιν Γουόκερ, Σαρίτα Τσάντχερι, Τζέρεμι Μπομπ και Τίφανι Μακ, ενώ σε γκεστ ρόλους επιστρέφουν από προηγούμενους κύκλους οι Τζ. Ρ. Ραμίρεζ, Μάικ Κόλτερ και Ντέιβιντ Τένναντ ως Όσκαρ Αρότσο, Λουκ Κέιτζ και Kilgrave αντίστοιχα. Ο τρίτος κύκλος πήρε επίσημα το πράσινο φως τον Απρίλιο του 2018, ένα μήνα μετά την κυκλοφορία του δεύτερου κύκλου. Τα γυρίσματα για τον τρίτο κύκλο ξεκίνησαν τέλη Ιουνίου του 2018, με τη Ρίτερ να κάνει επίσης και το σκηνοθετικό της ντεμπούτο, σκηνοθετώντας το δεύτερο επεισόδιο του κύκλου.

Όλα τα επεισόδια του τρίτου κύκλου, ο οποίος επίσης αποτελείται από 13 επεισόδια όπως και οι δύο προηγούμενοι, κυκλοφόρησαν στις 14 Ιουνίου 2019 στην πλατφόρμα του Netflix, ενώ στις 18 Φεβρουαρίου 2019, το Netflix ανακοίνωσε την ακύρωση της συνέχειας της σειράς. Ο τρίτος κύκλος έλαβε γενικά θετικές κριτικές, με την Ρίτερ να επαινείται ακόμα μία φορά για την ερμηνεία της, ενώ έλαβε επίσης υποψηφιότητες για δύο βραβεία Saturn.

## Επεισόδια

## Ηθοποιοί και χαρακτήρες

### Βασικοί
*Κρίστεν Ρίτερ ως Τζέσικα Τζόουνς
*Ρέιτσελ Τέιλορ ως Πατρίσια «Τρις» Γουόκερ
*Έκα Ντάρβιλ ως Μάλκολμ Ντουκάς
*Μπέντζαμιν Γουόκερ ως Έρικ Γκέλντεν
*Σαρίτα Τσάντχερι ως Κιθ Λιόν
*Τζέρεμι Μπομπ ως Γκρέγκορι Σάλιντζερ
*Τίφανι Μακ ως Ζάγια Οκόντζο
*Καρι-Αν Μος ως Τζέρι Χόγκαρθ

### Επαναλαμβανόμενοι
*Ρεμπέκα Ντε Μορνέ ως Ντόροθι Γουόκερ
*Ανίς Σεθ ως Γκίλιαν
*Τζέσικα Φράνσες Ντουκς ως Γκρέις
*Τζον Βεντιμίλια ως Έντι Κόστα
*Ρέιτσελ ΜακΚίον ως Τσαρ
*Τζέιμι Νιούμαν ως Μπραϊάνα «Μπέρι» Γκέλντεν

### Αξιοσημείωτοι γκεστ
*Τζ. Ρ. Ραμίρεζ ως Όσκαρ Αρότσο
*Κέβιν Τσέικον ως Βίντο Αρότσο
*Τιχουάνα Ρικς ως Θέμπι Γουάλας
*Μόρι Γκίνσμπεργκ ως Στίβεν Μπένογουϊτς
*Μάικ Κόλτερ ως Λουκ Κέιτζ
*Ντέιβιντ Τένναντ ως Kilgrave (μόνο φωνή)

## Παραγωγή
### Ανάπτυξη και σενάριο
Στις 12 Απριλίου 2018, μόλις ένα μήνα μετά την κυκλοφορία του δεύτερου κύκλου, το Netflix έδωσε το πράσινο φως για έναν τρίτο κύκλο επεισοδίων της σειράς *[[Jessica Jones (τηλεοπτική σειρά)|Jessica Jones]]*. Και ο τρίτος κύκλος, όπως και οι προηγούμενοι δύο, αποτελείται συνολικά από 13 επεισόδια, ενώ συν-επικεφαλής μαζί με τη Μελίσα Ρόζενμπεργκ η οποία ήταν επικεφαλής των δύο πρώτων κύκλων, ανέλαβε ο Σκοτ Ρέινολντς.

Η Ρόζενμπεργκ ανέφερε πως παρά το ότι ο τρίτος κύκλος της σειράς θα αποτελούσε και συνολικά τον τελευταίο κύκλο όλων των σειρών της Marvel στο Netflix, εκείνη και η ομάδα της δεν πιέστηκαν σεναριακά να παρουσιάσουν τον κύκλο ως φινάλε για ολόκληρο τον Marvel-Netflix κόσμο των υπερηρώων. Σημείωσε ωστόσο πως, παρά το γεγονός πως γνώριζε αρκετά καλά το ποια θα ήταν η ιστορία του τρίτου κύκλου πριν ακόμα η σειρά πάρει επίσημα το πράσινο φως, δημιούργησαν από την αρχή κάποιες από τις ιστορίες του κύκλου ώστε να προσφέρουν στους χαρακτήρες το κλείσιμο που πίστευαν καλύτερο για αυτούς και τόνισε πως ήταν ικανοποιημένη με τελικό αποτέλεσμα.

### Κάστινγκ
Μαζί με την επίσημη ανακοίνωση πως η σειρά είχε ανανεωθεί και για τρίτο κύκλο επεισοδίων, ήρθε και η επιβεβαίωση πως οι Κρίστεν Ρίτερ, Τζέσικα Τέιλορ, Έκα Ντάρβιλ και Κάρι-Αν Μος θα επέστρεφαν για τρίτη χρονιά στους ρόλους τους ως Τζέσικα Τζόουνς, Πατρίσια «Τρις» Γουόκερ, Μάλκολμ Ντουκάς και Τζέρι Χόγκαρθ αντίστοιχα. Το βασικό καστ του τρίτου κύκλου συμπληρώνουν οι Μπέντζαμιν Γουόκερ ως Έρικ Γκέλντεν, Σαρίτα Τσάντχερι ως Κιθ Λιόν, Τζέρεμι Μπομπ ως Γκρέγκορι Σάλιντζερ και Τίφανι Μακ ως Ζάγια Οκόντζο.

Η Ρεμπέκα Ντε Μορνέ επαναλαμβάνει τον ρόλο της ως Ντόροθι Γουόκερ από τον δεύτερο κύκλο, ενώ οι Τζέσικα Φράνσες Ντουκς και Ανίς Σεθ προστέθηκαν επίσης στο καστ ως Γκρέις και Γκίλιαν αντίστοιχα. Σε γκεστ ρόλους από προηγούμενους κύκλους της σειράς εμφανίζονται οι Μάικ Κόλτερ ως Λουκ Κέιτζ και Τζ. Ρ. Ραμίρεζ ως Όσκαρ Αρότσο, ενώ ο Ντέιβιντ Τένναντ ακούγεται ως Kilgrave.

### Γυρίσματα
Μέχρι τέλη Μαΐου 2018, η Ρίτερ προετοιμαζόταν για το ξεκίνημα των γυρισμάτων, τα οποία θα ξεκινούσαν «πολύ σύντομα». Επίσημα, τα γυρίσματα ξεκίνησαν στις 20 Ιουνίου και αναμένονταν να ολοκληρωθούν μέχρι τις αρχές Δεκεμβρίου. Κατά τη διάρκεια των γυρισμάτων, η Ρίτερ έκανε και το σκηνοθετικό της ντεμπούτο, σκηνοθετώντας ένα από τα επεισόδια του κύκλου.

### Μουσική
Το soundtrack άλμπουμ για τον τρίτο κύκλο κυκλοφόρησε ψηφιακά από την Hollywood Records και τη Marvel Music στις 19 Ιουλίου 2019, με τον Σον Κάλερι να επιστρέφει και να συνθέτει όλη τη μουσική επένδυση του κύκλου.

#### Λίστα κομματιών
thumb|right|Εξώφυλλο soundtrack

## Προώθηση
Στις 28 Μαΐου 2019, το Netflix κυκλοφόρησε ένα μικρής διάρκειας τρέιλερ στο οποίο αποκάλυπτε την ημερομηνία κυκλοφορίας του τρίτου κύκλου ως την 14η Ιουνίου 2019, ενώ σε αυτό ακούγεται η φωνή του ανταγωνιστή να απευθύνεται στην Τζόουνς λέγοντας της «είσαι απάτη», χωρίς όμως να δίνονται περισσότερες λεπτομέρειες για το ποιος είναι. Το ολοκληρωμένο τρέιλερ του τρίτου κύκλου κυκλοφόρησε στις 6 Ιουνίου 2019, στο οποίο αποκαλύπτεται και η ταυτότητα του ανταγωνιστή ως Γκρέγκορι Σάλιντζερ.

Στα πλαίσια προώθησης του κύκλου αλλά και του σκηνοθετικού ντεμπούτου της Ρίτερ, το Netflix κυκλοφόρησε στις 4 Ιουνίου 2019 και ένα επιπλέον βίντεο με στιγμές από τα γυρίσματα του επεισοδίου που θα σκηνοθετούσε η ηθοποιός και το οποίο επικεντρώνεται στην αδελφή και καλύτερη φίλη της πρωταγωνίστριας, Τρις. Στο βίντεο, η Τέιλορ αναφέρει: «Απλά αισθάνομαι τρελά τυχερή που [η Ριτερ] σκηνοθετεί αυτό το επεισόδιο. Δεν υπάρχει κανένα άλλο άτομο που να είναι τόσο αφοσιωμένο στην Τζέσικα Τζόουνς όσο η Κρίστεν Ρίτερ. Κανένας άλλος σκηνοθέτης δεν γνωρίζει πώς είναι να δημιουργείς έναν χαρακτήρα υπερήρωα».

## Κυκλοφορία
Στις 28 Μαΐου 2019, έλαβε χώρα στο Χόλυγουντ η πρεμιέρα του τρίτου κύκλου σε ειδική προβολή των πρώτων επεισοδίων. Όλα τα επεισόδια του κύκλου κυκλοφόρησαν στην πλατφόρμα του Netflix στις 14 Ιουνίου 2019. Ο τρίτος κύκλος, μαζί και με τους υπόλοιπους κύκλους της σειράς και τις άλλες σειρές της Marvel στο Netflix, σταμάτησε να είναι διαθέσιμος στην πλατφόρμα του Netflix από την 1η Μαρτίου 2022, εξαιτίας της λήξης της άδειας που έχει το Netflix για τις συγκεκριμένες σειρές, και την επιστροφή των δικαιωμάτων τους στην Disney. Ο Καναδάς είναι μία από τις πρώτες επικράτειες όπου και οι τρεις κύκλοι της σειράς, καθώς και οι άλλες σειρές της Marvel που είχαν διανεμηθεί από το Netflix, θα είναι διαθέσιμοι για τους τηλεθεατές στην ενότητα *Star* της πλατφόρμας Disney+ από τις 16 Μαρτίου 2022.

## Υποδοχή
### Κριτικές
Η σελίδα συλλογής κριτικών Rotten Tomatoes δίνει στον τρίτο κύκλο ποσοστό αποδοχής 73% με μέσο όρο 6,4/10, βασισμένα σε 40 κριτικές. Στο τμήμα ομοφωνίας της σελίδας αναφέρεται: «Ακόμα κι αν δεν είναι το πιο ικανοποιητικό φινάλε για την εποχή της Marvel στην τηλεόραση, το τελευταίο κεφάλαιο της σειράς *Jessica Jones* κλείνει δυνατά, δίνοντας χώρο στην περίπλοκη ηρωίδα του να αλλάξει—και μια τελευταία ευκαιρία στην Κρίστεν Ρίτερ να κάνει τα μαγικά της». Η σελίδα συλλογής κριτικών Metacritic δίνει στον κύκλο 65/100 βασισμένο σε 7 κριτικές, με την ένδειξη «γενικά θετικές κριτικές».

Η Κάρολαϊν Σίντ από την ιστοσελίδα *The A.V. Club*, αφού έγραψε κριτική για κάθε επεισόδιο χωριστά και τα βαθμολόγησε χωριστά, καταλήγοντας στο τελευταίο επεισόδιο του τρίτου κύκλου του έδωσε τον βαθμό «A», επισημαίνοντας πως η σειρά *Jessica Jones* ολοκλήρωσε το σύμπαν της Marvel στο Netflix επιτυχώς και με θετικό τρόπο καταλήγοντας: «...αν και οι ακριβείς λεπτομέρειες για το πού θα κατευθυνθεί η Τζέσικα από εδώ και πέρα δεν είναι ξεκάθαρες, το σημαντικό πράγμα που σου αφήνει είναι η αίσθηση πως η ιστορία της θα συνεχίσει, ακόμα κι αν εμείς δε θα είμαστε πια σε θέση να την παρακολουθούμε». Ο Βίνι Μανκούσο από την ιστοσελίδα *Collider* βαθμολόγησε τον τρίτο κύκλο με 3/5 σημειώνοντας πως «...δεν κάνει ακριβώς θεαματική έξοδο, αλλά είναι αρκετά λαμπρός για να φωτίσει τις πιο σκοτεινές γωνίες του MCU ακόμα μία φορά» και προσθέτει: «Αποτελεί μία έντονα ικανοποιητική ιστορία όταν επικεντρώνεται στην απλή υπόθεση ενός νουάρ παραμυθιού γάτας-ποντικιού, αλατοπιπερωμένο με τη δυναμική μεταξύ Τζέσικας και Τρις. [...] Δυστυχώς, αυτή είναι μία τόσο σφιχτή ιστορία που δεν μπορεί να επεκταθεί στον μεγάλο αριθμό επεισοδίων». Επαινεί την ερμηνεία της Ρίτερ λέγοντας πως για ακόμα μία φορά είναι «σχεδόν τέλεια» και «μία από τις καλύτερες επιλογές κάστινγκ στη σύγχρονη εποχή των κόμικ», καθώς επίσης και αυτήν του Μπομπ, ο οποίος «προσφέρει έναν ανατριχιαστικό ρόλο. Ερμηνεύει υπέροχα τον ψυχοπαθή με την ικανότητα να εκφέρει τις απειλητικές του ατάκες χωρίς καμία δυσκολία». Ο Έιμον Γουόρμαν από το περιοδικό *[[Empire (κινηματογραφικό περιοδικό)|Empire]]*, βαθμολόγησε τον κύκλο επίσης με 3/5 λέγοντας πως το τέλος του MCU στο Netflix μοιάζει λίγο πρόωρο, ολοκληρώνοντας την ιστορία με σκοτεινό, αλλά ικανοποιητικό τρόπο και καταλήγει: «...ο τελευταίος κύκλος της σειράς *Jessica Jones* αποτελεί σε γενικές γραμμές αυτή την απολαυστική παρουσία που θα μας λείψει από τις σειρές [της Marvel στο Netflix], καθώς αυτές φτάνουν στο τέλος τους». Μέσα από την κριτική του, επαίνεσε την ερμηνεία της Ρίτερ λέγοντας πως «είναι δύσκολο να φανταστείς κάποιον άλλον να αποδίδει τόσο τέλεια τον συνδυασμό συμπεριφοράς και συναισθημάτων του χαρακτήρα σε σχέση με το πώς το κάνει η Ρίτερ», παρομοιάζοντάς την με τον Ματ Μέρντοκ του Τσάρλι Κοξ και τον Γουίλσον Φισκ του Βίνσεντ Ντ'Ονόφριο και κατατάσσοντάς τους στην κατηγορία του «τέλειου γάμου μεταξύ ηθοποιού και ρόλου». Η Άλισον Σουμέικερ από την ιστοσελίδα *[[Ρότζερ Ίμπερτ|RogerEbert.com]]* γράφοντας μία θετική κριτική για τον τρίτο κύκλο, επικεντρώθηκε αρκετά στην ερμηνεία της Ρίτερ. «Η σειρά έχει τα πάνω της και τα κάτω της, αλλά η Ρίτερ παρέμεινε ένας δυναμίτης καθ'όλη τη διάρκειά της. Δεν υπάρχει ένα αδύναμο επεισόδιο για αυτήν κατά τη διάρκεια των τριών κύκλων της. [...] Είναι μία αριστοτεχνική ερμηνεία και, παρά το ότι ο πρώτος κύκλος της σειράς παραμένει ο πιο δυνατός, ο τρίτος αποτελεί ίσως τον καλύτερο της Ρίτερ». Η Λάουρα Προύντομ βαθμολόγησε τον τρίτο κύκλο με 9,8/10 λέγοντας πως «το σημείο στο οποίο υπερέχει βρίσκεται στην ακάνθινη, περίπλοκη εξέταση της ηθικής και της δικαιοσύνης» και αν αυτή είναι η τελευταία φορά που βλέπουμε τον χαρακτήρα σε αυτή τη μορφή, τότε ο κύκλος «εξυπηρετεί ως ένας κατάλληλος αποχαιρετισμός για αυτήν τη συναρπαστική και περίπλοκη ηρωίδα». Δεν παρέλειψε ωστόσο να επισημάνει και το θέμα του αργού ρυθμού, ένα θέμα το οποίο υπήρχε και στους προηγούμενους δύο κύκλους της σειράς. Η Έιμι Τζόουνς από την εφημερίδα *The Telegraph* βαθμολόγησε τον τρίτο κύκλο με 4/5 λέγοντας πως παρά το ότι «δεν είναι τέλειος», δεν παύει να είναι «τρελά απολαυστικός». Πιο συγκεκριμένα, αναφέρει: «Ο τρίτος κύκλος δεν βασίζεται στη γοητεία [που έχει ο χαρακτήρας της Τζέσικα] ή τις πολλές σκηνές δράσης για να γίνει διασκεδαστικός, αλλά χρησιμοποιεί τα μοναδικά γνωρίσματα και την ιστορία του χαρακτήρα για να δημιουργήσει έναν φανταστικό κόσμο μέσω του οποίου μας επιτρέπεται να εξετάσουμε την πολυπλοκότητα του δικού μας».

Ο Μέριλ Μπαρ από το περιοδικό *[[Forbes]]* υποστηρίζει πως η σειρά δεν κλείνει με τον πιο επιτυχημένο τρόπο και δε σου δίνει την αίσθηση πως ο τρίτος κύκλος αποτελεί και τον τελευταίο της σειράς. «...Ο τελευταίος κύκλος κάνει ό,τι καλύτερο μπορεί για να οδηγήσει τη σειρά σε μία ενδιαφέρουσα κατεύθυνση, φέρνοντας την Τζέσικα και την Τρις τη μία απέναντι στην άλλη. [...] Αυτό, ως ιστορία για έναν τελευταίο κύκλο, απλά δεν αποδίδει με τον τρόπο που πρέπει και δεν οδηγεί στο ικανοποιητικό τέλος που θα ήθελαν οι τηλεθεατές». Ο Άνταμ Μπάρνχαρτ από την ιστοσελίδα *ComicBook.com* βαθμολόγησε τον κύκλο με 2/5 σημειώνοντας πως «οι ξεχωριστές ερμηνείες των ηθοποιών μετά βίας μπορούν να σώσουν αυτό το χάος». Επισημαίνει επίσης πως τα 13 επεισόδια είναι υπερβολικά πολλά, με αποτέλεσμα η σημαντική ιστορία του κύκλου και η δράση να δίνεται στο δεύτερο μισό αυτού, με το πρώτο μισό να εξυπηρετεί απλά στο γέμισμα του χρόνου που απαιτούν τα 13 επεισόδια με δευτερεύουσες ιστορίες. Ο Μπεν Τράβερς από την ιστοσελίδα *IndieWire* βαθμολόγησε τον τρίτο κύκλο με «C-» υποστηρίζοντας πως ξεκίνησε άσχημα και συνέχισε έτσι μέχρι το άτονο τέλος του, με επαναλαμβανόμενες ιστορίες και γεμάτος κλισέ. «Μέχρι τη στιγμή που φτάνουμε στο τελευταίο επεισόδιο, δεν υπάρχει μεγάλη ελπίδα για ένα ικανοποιητικό τέλος. [...] Ο τρίτος κύκλος δεν προσφέρει κανένα αφηγηματικό κλείσιμο στους τηλεθεατές, ούτε δείχνει αρκετό πάθος για να προκαλέσει οποιαδήποτε οργή για το τέλος του. Οπότε απλά αφήστε το. Σε αυτό το σημείο, είναι ξεκάθαρα η στιγμή για να πούμε αντίο [στη σειρά]».

### Διακρίσεις

## Παραπομπές


## Εξωτερικοί σύνδεσμοι
* 

Κατηγορία:Κύκλοι του Jessica Jones